Маржанат Тагирова,

Кьулан Ст1алрин юкьван школадин лезги ч1аланни литературадин муаллим

**Кьулан – Ст1алрин хуьруьн топонимика.**

Къуй чи несилдиз чпин ери-бине

тарих чир хьурай.

Гь.Къурбан

Ст1ал дере, вун лезгийрин макан я,

«Кьулан-Ст1ал» вун заз гзаф масан я,

Зун ви чилел атанвай са мугьман я

Вун лайихлу авун патал хайи хуьр!

«Дагъвийрин тарих перодалди кхьенвач, ам гапурралди, мукалдалди, балк1анрин к1ураралди , сурун къванералди кхьенва,»- лагьанай Р.Гьамзатова.

Зи хайи муг – Кьулан-Ст1ал. Дагъустандин кьибле пата авай, Кьасумхуьрелай са акьван яргъал мензил тушиз тепедал 3 хуьр ала: Агъа – Ст1ал, Кьулан – Ст1ал, Вини – Ст1ал. Виридаз са т1вар ганва: Ст1алар.

Кьулан – Ст1алрин хуьруьз вичин тарих ава, а тарихни лап деринриз фенва.

Хуьре медениятдин макан эцигдайла , 3 метр чиликай сурун къванер, къаб – къажахдин к1усар жагъанай. Гьак1ни куьгьне миск1индин харап1айрикай хуьруьн тарикдикай канвай кьван ва Надир шагьди кук1варнавай хуьруьн агьалияр атай вахт ва хуьруьн т1вар къалурнавай кьул жагъана.Ана хуьруьн т1вар Квард къалурнавай ва вахт 1646-йис.

Хуьряй гзаф сеферра душманрин дестеяр фенай: монголар, арабар, иранвияр ва туьрквер.Къадим девирра къецепатан душманри чи чилерал вегьейла. 3 Ст1алрин вик1егь жегьилар абурухъ галаз дяведиз Квард къеледиз фенай. Хуьруьн инсанрал Надир шагьдин зулумкарвилерикай хабарар агакьнавай. Хуьре Нямет лугьур са девлетлу кас яшамиш жезвай. Ада Квард хуьр маса гана, душмандиз хуьруьз къведай рекьер ачухна. Надир шагьни тир кьван амалдар. Хабаррин дуьзвал тестикьарна, ада сифте хабардарар кьена. Къеледал ада садлагьана гьужумначир. Хабардарри гъайи карта ишлемишна, яд хуьзвай чкадиз физвай булах жагъурна. Виш хеб тук1уна, абурун иви и цик какадарна. Гьа ик1 лап регьятдиз, гьужумни тавуна, Надир шагьди Квард къеле ахчуна, ахпа ада Нямет куьрсарна, ва лагьана : «Икьван регьятдиз вичин халкь маса гайи касди зунни маса гуда».

Ахпа, лугьунрай, Надир шагь чи хуьруьзни атана. Шагь-харман лугьудай чкадал аялар, дишегьлияр, кьуьзуьбур ада кьена. Бязибуруз ада балк1андин к1ураралди т1уш гана. Квард къеледа 5 хизан амукьна. Абурни Агъа ва Кьулан-Ст1алдал хъфена. Нямета маса гайи къеледал «Нянет» - проклятие эцигна «Нянедхуьр»

Асирар алатна фенай. Гуьгъуьнлай Вини, Агъа, Кьулан – Ст1алрин чилел Билистан лугьур, вик1егь гьукумат хьанай.

Кьулан – Ст1алрин хуьре 7 регъвер авай: Бегдин регъвер, Гьуьсенан регъвер, Кьасуман регъвер, Нуралидин регъвер, Уст1аррин регъвер, Шихабедан регъвер, Яхулжуван – лакрин регъвер.

Эмиргьемзебегди урус начальникрин куьмекдалди хуьре цин регъвер эцигна. Адан к1валахдин гужлувилиз килигна, адал «Ц1ай – регъвер» т1вар эцигнавай.

Кьулан – Ст1ал мягьлейриз пай хьанвай: Агъа мягьле (хуьруьн агъа пад), Вини мягьле (хуьруьн вини кьил), Кацер мягьле (кацерин тухум яшамиш жезвай мягьле),Кьулан мягьле, П1ирерин мягьле, Сик1ерин мягьле .

Кьулан – Ст1алвийриз 5000 га чилер авай. Гьабурукай 1500 га «Кала», Векьелрин чилерални багълара 500 га . Хуьре 50 гектар там авай. Хуьре гзаф кьадар къубуяр , вац1ар, вирер, хвалар ава.

**Асланан вир.** Рустамов Аслана кутунвай вир я. Виликдай хуьруьн цин гьамбархана тир, гила ана гьар жуьре балугъар туьретмишзава.

**Башкъав – къубу.** Ам виликдай чехирар хкуддай заводдин виликай физвай ва гьа пата авай чилер целди таъминарзавай.

**Векьер хвал.** И хвал «Дугун» участокдин юкьвай физва, Багъларни векьин уьруьшар целди таъминарзава.

**Гьажид вир.** Им виликан мулкарик акатнавай чка я. И вире авай кьаради сагъламвилиз куьмек гузва, ам т1азвай чкайрал эцигзава.

**Дагъуз – навур вир.** «Зардиян» участокдин рагъ ак1идай пата авай и вир чиликай яд хкатуналди арадал атанва . Са шумуд гектар чилел алай и вир гьар жуьредин балугъралди девлетлу .

**Калун хвал.** Кала авай чилер дигизвай хвал я.

**Къафаран къубу.** И къубуди «Паласа» участокда авай багълар, тамар, векьин чкаяр целди таъминарзава. Бабаев Къафар колхоздин председатель тирла, ч1угур и къубу къени къуватда амазма.

**Члар вац1.** Им Чирагъ вац1ун са хел я. Ам « Кпул яд» сагъламвал мягькемардай чкадай, тамун гап1алдай авахьзава, бегьерлу чилериз яд агакьарзава. И чилеризни члар чилер лугьузва.

**Ц1егъверин хвал.** И хвалай хуьруьвай яргъа тушиз авай багълариз ятар гузва.

Хуьруьн юкьвай хуьл физва. И хуьлуьн яд чи ва Агъа – Сталрин жемятди, хъвадай яд квачиз, яшайишдин ва амай вири хилера ишлемишзава. «Дугун» участокдин са паюниз дигидай яд жезва .

Кьулан-Ст1алрин сергьятра гзаф булахарни ава:

**Сефидин булах** . Исятда анал «Пуд Ст1ал» т1вар алай ял ядай центр ала .

**Шихабедан булах** . И булах алай чкадал «Пуд булахар» хьанва. Ибур Шихабеда туьк1уьрнавай булахар я .

**Негьриманан булах** . И булахдай райондин духтурханадиз ва Ц1ийи хуьруьн са паюниз яд тухванва .

**Нац1ан булах** . Кефер пата на1арин юкьвай хкатнавай булах я .

**Къадиран булах** . И булах Къадиран к1валерин патав гва ва яд къван квачирди яз гьисабнава .

**Муъминан булах** . Муъминаз жагъанвай булах я . И булахдай турбайра аваз яд хуьруьз акъуднава.

**Мегъверин булах . Ам «Там-Там»** ял ядай чкадилай кьибле пата вац1ун къерехда авай мегъуьн тарцин пунай хкатнава.

**Кпул ятарин ва мазуладин булахар.** Кпулар ва мазуладин т1ал секинардай яд авай булахар я. И чкаяр михьи чкайриз элкъвенва. Инсанри тарцел ц1ирхер кут1униз, чпин рик1ер секинариз, Аллагьдивай куьмекар т1алабзава.

**Периханан булах.** Виридалай ширин, дадлу яд я.

**Лелев булах.** Чакъалри яд хъвазвай булах я.

**Хъвадай цин булах.** Инай хуьруьз яд акъудзава.

**Хъархъу булах.** Хъархъу тарарин патавай хкатзавай булах я.

Кьулан-Ст1алдал алай мулкар.

1.Дугун пад. Иник хуьруьн дугуна авай чилер акатзава.

2.Элегуьн. Ана техилар цазвай ник1ер гзаф ава.

3. Бубарс-ник1ер.

4. Къузад-к1ан.

5.Цацан тахта. Ина цацар авай чуьллер ава.

6.Уьрегъанд к1ам.

7.Паласа.

8.Къванцин гимре.

9. Т1ажибан к1унт1ар. Инал исятда ц1ийи сурар ала.

Кьулан-Ст1алрин хуьре тухумар ава:

1.Дунк1аяр.

2.Кацер. Им и тухумдиз ц1ару вилер хьуниз килигна ганвай лак1аб я.

3.Каратар. Иви хъвадайбур лугьуда.

4.Къамбаяр.

5.Къарнаяр.

6.Мегьяц1ар. И тухумдин ч1ехидан т1вар Мегьамед хьуниз килигна, ганвай лак1аб я.

7. П1ирер. Тухум михьи ксарикай тирвиляй ганва.

8. Сик1ер. Сик1ерик хьиз, амалар квайбур я.

9. Уст1арар. И тухумдик гзаф уст1арар квай.

10.Хъуртар. Михьивал гвачирвиляй ганвай лак1аб я.

11.Яхулар (лаквияр). Ч1ох хьуряй 2 стха 180-200 йисан вилик чкайриз хтана. Ч1ехи стха Мемей Кьулан-Ст1алдал, гъвеч1иди Джамалдин Векьелрал яшамиш хьана. Абур кьведни къелечияр тир. Мемеян тухум и хуьре хьуниз килигна, яхулар т1вар ганва.

Виликдай чи хуьре пуд миск1ин ва 2 чад авай. Кьулан-Ст1алдал элкъвей к1ук1 авай зурба дарамат ала-«Шейх Ибрагьиман п1ир»

Хуьре гьак1ни Леле п1ир ава. Пуд п1ирекай сад амай, гьамбархана авай чка, гила гьамни виже къвезмач. Куьгьне чкадал ц1ийи миск1ин эцигнава. И миск1индихъ галай медресада диндин тарсар гузвайди Кьеандилай тир Е. Эминан яран буба Ходжа Мегьамед-Эфенди тир. Ихьтин п1ирер-михьи чкаяр Абдуллаев Рамазанан к1валерин виликни, Гьажимурадов Абдулманафан к1валерин къвалал гала.

Чи хуьруьн школани вичин виш йисан тарих авайбурукай сад я. Вичин бине чи школади 1916-йисалай башламишнава. Сифте школа вад йисанди тир,кьилени Эмир-Гьамзабег лугьур кас гуьгъуьнлай Къасумбег хьана.1930-йисуз школа ирид йисанди хьана. Директор Хизриев Хизри хьана. 1966-йисуз школа муьжуьд йисандаз элкъуьрна. Директорни Сердеров Къазанфар хьана . К1елзавай аялрин кьадардиз килигна, хуьре 3 мертебадин школа эцигна.

Ст1алар – девлетлу, фу авай чка я. Ана ципиц1рин, емишрин багълар ава. Дегьзаманрилай инихъ Дагъустанда гъилин сеняткарвиликай сад тир, гамар , халичаяр хурунал пешедал гзафбур машгъул тир 1926 – йисуз Кьулан – Ст1алдал гамарин артель ачухна. И кардин кьилени Эмир – Гьемзебеков Кьасумбек, Рамазанов Нурмямед, Даниял ва масабур авай. Са йисалай 20 устад Дагъустандин совещанийдин премийриз лайихлу хьана. Гуьгъуьнлай 1960 – йисуз гамарин артель фабрикадиз элкъвена, ина 800 касдиз к1валахдай чкаяр хьана.

Фабрикада гамарилай гъейри, рухвар, сун гуьлуьтар ва мягьсерар храз башламишна.

1982 – 1986 йисара Кьеп1иррин фабрикани акал хъувуна, ч1ехи объединение «Касумкент» арадал атана. Ст1алрин гамар Брюссельда, Лейпцепда, Миланда, Джакартада, Нью – Йоркда, Солоникадани кваз машгьур хьана. Халичаяр хразвай дишегьлийри жуьреба – жуьре чешнейрай чпин халичаяр хразвай : «Тапанча», «Сафар», «Ахцегь-чешне», «Миграгъ- чешне», «Цуьквер чешне», «Хварасан», «Табасаран», «Дербент-чешне» ва мсб. Заз гьар са хуьруьн топонимикадин сиягь гьазурна ва абуруз талукь гафарганар туьк1уьруникай чарасузвал авайди къейд ийиз к1анзава. Им чна лезги литературада, тарихдин, географиядин ва маса тарсара ишлемишдай, чи гъилик герек, важиблу материал я. Топонимикадикай чирвилер мягькемарун патал сиягьатдин тарсарихъни еке метлеб жеда. Заз зи хуьр виридалай багьа я!

Зи намусни, эдеб, камал,

Зи хайи чил – Ватан я зи,

Адан дере, тепе дуьзен –

Хайи муг я, макан я зи.

А.Мегьман.

Заз чи хуьруьн гьар са магьал

Вад туп1алай хъсан чида.

К1вални, хвални, гьар са кк1ал

Чандилайни багьаз хуьда .

К.Бабаев.